Koninklike baba se naam bekendKate en prins William met hul nuwe babadogtertjie, Charlotte Elizabeth Diana. Foto: Twitter “Die baba sal as Haar Koninklike Hoogheid Prinses Charlotte van Cambridge bekend staan,” het die paleis op Twitter gesê. Kate en William het ook die paleis se amptelike Twitter-profiel gebruik om die publiek te bedank vir al die gelukwense wat hulle van regoor die wêreld ontvang het. “Dit beteken vir hulle werklik baie dat so baie mense die koms van hul nuwe dogter gevier het,” het die paleis gesê. Prinses Charlotte, Kate en William se tweede pienkvoet, is Saterdagoggend om 08:34 in die St Mary’s-hospitaal in Engeland gebore en het 3.76kg geweeg. Die koninklike egpaar se eerste baba, prins George, is op 22 Julie 2013 in dieselfde hospitaal gebore.